b'\n_START_ARTICLE_\nKylmyysnapa\n_START_PARAGRAPH_\nKylmyysnapa on maapallon pohjoisen tai etel\xc3\xa4isen pallonpuoliskon kylmin paikka. Kylmyys m\xc3\xa4\xc3\xa4ritell\xc3\xa4\xc3\xa4n tavallisimmin alimman mitatun l\xc3\xa4mp\xc3\xb6tilan mukaan. Pohjoinen kylmyysnapa on Siperiassa Sahan tasavallassa, ja etel\xc3\xa4inen kylmyysnapa on Etel\xc3\xa4mantereella.\n_START_SECTION_\nSijainnit ja olosuhteet\n_START_PARAGRAPH_\nMaapallon kylmimm\xc3\xa4t paikat sijaitsevat l\xc3\xa4hell\xc3\xa4 napoja, kaukana merest\xc3\xa4 ja korkealla merenpinnasta. T\xc3\xa4llaisia paikkoja ovat Etel\xc3\xa4mantereen it\xc3\xa4inen yl\xc3\xa4tasanko, it\xc3\xa4-Siperian keskiosat ja Gr\xc3\xb6nlannin keskiosat. Kylmint\xc3\xa4 on kun on tyynt\xc3\xa4 ja taivas on kirkas, mutta aurinko ei paista.\n_START_SECTION_\nPohjoisen pallonpuoliskon kylmyysnapa\n_START_PARAGRAPH_\nPohjoisen pallonpuoliskon kylmyysnapa on Ven\xc3\xa4j\xc3\xa4n It\xc3\xa4-Siperian Sahan tasavallassa. Verhojanskin kaupungissa (67\xc2\xb033\xe2\x80\xb2N, 133\xc2\xb023\xe2\x80\xb2E) mitattiin tammikuussa 1885 l\xc3\xa4mp\xc3\xb6tilaksi \xe2\x88\x9267,8 \xc2\xb0C ja Oimjakonin kyl\xc3\xa4ss\xc3\xa4 (63\xc2\xb015\xe2\x80\xb2N, 143\xc2\xb09\xe2\x80\xb2E) mitattiin helmikuussa 1933 \xe2\x88\x9267,7 \xc2\xb0C. Kumpikin paikka sijaitsee korkeudeltaan noin 100 metri\xc3\xa4 merenpinnasta. Verhojansk ja Oimjakon kilpailevat nykyisin kylmyysnapaturisteista.\n_START_SECTION_\nEtel\xc3\xa4isen pallonpuoliskon kylmyysnapa\n_START_PARAGRAPH_\nEtel\xc3\xa4isell\xc3\xa4 pallonpuoliskolla kylmint\xc3\xa4 on Etel\xc3\xa4mantereella. Kahden metrin korkeudelta maan pinnasta mitattu matalin l\xc3\xa4mp\xc3\xb6tila on ven\xc3\xa4l\xc3\xa4isell\xc3\xa4 Vostok-tutkimusasemalla (78\xc2\xb028\xe2\x80\xb2S, 106\xc2\xb052\xe2\x80\xb2E) vuonna 1983 mitattu \xe2\x88\x9289,2 \xc2\xb0C. Vuoden 2010 elokuussa tehdyiss\xc3\xa4 satelliittimittauksissa mantereelta l\xc3\xb6ydettiin kohtia, jossa l\xc3\xa4mp\xc3\xb6tila oli j\xc3\xa4\xc3\xa4n pinnalla alimmillaan \xe2\x88\x9293,2 \xc2\xb0C. Kylmin paikka sijaitsi kohdassa 81,8\xc2\xb0 etel\xc3\xa4ist\xc3\xa4 leveytt\xc3\xa4 ja 59,3\xc2\xb0 it\xc3\xa4ist\xc3\xa4 pituutta 3,9 kilometrin korkeudessa merenpinnasta. Kaikkein kylmimm\xc3\xa4t paikat Etel\xc3\xa4mantereella ovat korkeimpia kohtia toisiinsa yhdist\xc3\xa4vill\xc3\xa4 harjanteilla sijaitsevia "taskuja".'